text: Локо U19 с първа победа от началото на сезона - Пловдивски новини - Новините от Пловдив и региона -PlovdivskiNovini.bg
  Юношеският отбор на Локомотив (Пловдив) до 19 години записа първа победа в Елитната група. "Черно-белите" надвиха с 0:1 връстниците си от Септември (София) в мач от третия кръг на първенството, игран на футболната база в село Герман.
  Първото полувреме на срещата бе белязано от множество пропуски. След разбъркване в наказателното поле на Септември пред локомотивци се откри най-сериозната възможност за промяна на резултата в последните минути от редовното време. Въпреки това първите 45 минути завършиха с нулево равенство.
  Локомотив показа още по-силен характер през втората половина на мача и доминираше през повечето време. Победният гол за "черно-белите" бе отбелязан от Николай Джелебов в 75-та минута, който осигури и първи три точки за момчетата на Васил Гърков.
  В четвъртия кръг на първенството пловдивчани ще посрещнат отбора на Монтана на 30 август (петък) от 18:00 на помощния терен на "Лаута".
  « Ботев разби Пирин в U19, Иво Казаков с 4 гола Късен гол донесе на Ботев победа над Локо Пд при U17 »